TV7 JERUUSALEMMA UUDISED
Tänased teemad -
Donald Trumpilt oodatakse Valgesse Majja Iisraeli-innustust
Trumpilt oodatakse USA osaluse vähendamist Lähis-Ida rahuprotsessis
Iisraeli vabariiklaste juht tänab valimisvõidu eest Jumalat
Netanyahu ootab Iisraeli ja Venemaa ühist võitlust terrorismi vastu
Süneedrium palus Putinil ja Trumpil Jeruusalemma tempel ehitada
TV7 Jeruusalemma Uudistest - Shalom!
The Jerusalem Posti teatel ütles Iisraeli ÜRO saadik Danon,
et USA vastvalitud president Trump toob Valgesse Majja Iisraeli-innustust.
Danon rääkis Jerusalem Posti intervjuus,
et eelmine nädal valitud president
toetab pühendunult Iisraeli ja selle julgeolekut,
nagu ka tema lähikondlased, kellest osa Danon isiklikult tundvat.
Trump on rääkinud varem Danonile oma pere sidemetest Iisraeliga.
Trumpile meeldib Iisraeli peaminister Netanyahu
ja Danon ei näe põhjust Iisraeli pärast muretseda
ka Trumpi kergestiärrituvuse valguses.
Danoni sõnul on USA-Iisraeli suhe väga tugev.
Iisraelil on ÜROs tõelisi sõpru ja saab olema ka Valges Majas.
See ei tähenda aga Danoni sõnul, et kõiges alati ühel meelel oldaks,
kuid ta on kindel, et koostöö hakkab sujuma.
Danoni sõnul tuleb kõigi Iisraeli saavutuste eest ÜROs USAd tänada.
Ha'aretzi teatel usutakse Iisraeli Välisministeeriumis,
et USA vastvalitud president
vähendab USA osalust Lähis-Ida rahuprotsessis.
Välisministeeriumi analüütikute dokumendi järgi
kärbib Trump USA osalust Lähis-Idas,
eriti Iisraeli ja palestiinlaste vahelises konfliktis.
Dokument toonitab, et Trumpi valimiskampaania aegsed märkused
ei prognoosi antud konflikti suhtes sihikindlat poliitikat.
Trump olevat väljendanud toetust Iisraeli asundustele,
kuid on samas öelnud, et ei taha selles osas seisukohta võtta,
vaid et pooled omavahel kokkuleppele jõuaksid.
Dokumendi tähtsaima sõnumi järgi
eemaldub Trump ametiaja algul Barack Obama välispoliitikast.
Hiljem võib siiski oodata, et Trump võtab omaks Obama usu,
mille järgi USA peaks lõpetama pidevad katsed maailma politsei olla.
Trumpi valitsuselt oodatakse USA globaalse rolli revideerimist.
Rahvusvahelisele üldsusele saab Trumpi välispoliitika väljakutseks
tema vastuoluliste avalduste tõttu,
kuid tõenäoliselt viib tema valitsus isolatsiooni
ja rahvusvaheliste suhete õhenemisse.
Antud dokumendi autorid rõhutavad,
et ärimees Trump lahterdab asju võitude ja kaotuste järgi
ning tema poliitikalt oodatakse eelkõige USA huvidele keskendumist.
The Times of Israeli teatel tänas USA vabariiklaste Iisraeli haru juht Zell
Trumpi valimisvõidu eest Jumalat.
Zell olevat teinud Trumpi heaks Iisraeli ameeriklaste seas kõva tööd.
Eelmise nädala kolmapäeval Nutumüüri külastanud Zell
tantsis ultraortodoksi juutidega ja tsiteeris Psalmidest tänuvärsse.
Zelli sõnul tuli ta tänama Jumalat
iisraellastele ja Trumpile antu eest.
Zelli sõnul peaks värske president
esimese asjana Jeruusalemma Iisraeli pealinnana tunnustama.
Järgmiseks peaks ta oma kampaanialubaduse järgi
USA saatkonna Jeruusalemma kolima ja sulgema sealasuva konsulaadi,
mis teenib Zelli sõnul põhimõtteliselt
Palestiina Vabastusorganisatsiooni PLOd.
USA peaks ka lõpetama sekkumise Iisraeli siseasjadesse,
nagu ehitamine pealinnas Jeruusalemmas
ning Juudas, Samaarias ja Golanil.
Israel Hayomi teatel tahab Iisraeli peaminister Netanyahu,
et Iisrael ja Venemaa ühiselt terrorismi vastu võitleksid.
Netanyahu kohtus eelmine nädal Jeruusalemmas Vene peaministriga
ja arutas Medvedeviga diplomaatilisi ja julgeolekuküsimusi,
nagu Vene armee osalust Süürias ja Liibanonis.
Kohtumisel ütles Netanyahu,
et Iisrael püüab otsustavalt takistada Iraani tuumarelvapürgimusi
ja sõjalise jõu kogumist Süürias
mis tahes olukorras, maal, õhus või merel.
Iisrael ei lase ka Iraanil luua šiiitlikku militantide armeed,
mis parajasti organiseerimisel on.
Iisrael on otsustanud ka mitte lasta Iraanil relvastada Hezbollah't
Iisraeli vastu mõeldud ohtlike relvadega.
Medvedevi Iisraeli-visiidi taustaks
on Iisraeli-Vene diplomaatiliste suhete taastamise 25. aastapäev
ja Venemaa kasvav osalus regioonis
Putini abi näol Süüria presidendi Assadi valitsusele
ja õhutõrjekompleksi toimetamisega Liibanoni.
Netanyahu tänas Medvedevit Venemaa valmiduse eest
aidata Iisraelil päästa Gazast kahe hukkunud sõduri surnukeha
ja kaks eeldatavalt Hamasi käes olevat iisraellast.
Medvedevi sõnul on riikide suhted sõbralikud
ning Iisraelil ja Venemaal olevat ühiseid väljakutseid,
mida saab koos lahendada, ntks maailma ähvardav terror.
Mehed allkirjastasid ka neli erinevat kahepoolset lepingut.
Visiidi ajal Süüriasse humanitaarabi toimetanud Iisraeli komitee
protesteeris Venemaa ja Medvedevi toetuse vastu
Süüria presidendile Assadile.
Breaking Israel Newsi teatel palus juutide suurkohus süneedrium,
et Vladimir Putin ja Donald Trump ühendaksid jõud
ning täidaksid oma Piibli antud rolli ehitada Jeruusalemma kolmas tempel
Antud juudi kohtu esimehe Hillel Weissi sõnul
lubas Trump tunnistada Jeruusalemma Iisraeli pealinnaks.
Lisaks innustas Putini väljendatud soov templi taastamisest suurkohust
pakkuma neile võimalust
tegutseda tänapäeval sarnaselt iidse Pärsia kuninga Kyros II Suurega
ja toetada juutide püha missiooni ehitada Jeruusalemma tempel.
Rabi Weissi sõnul on tänane poliitiline olukord pretsedenditu,
kui kaks maailma tähtsaimat riigijuhti
toetavad juutide õigust Jeruusalemmale
juutide vaimse pärandina.
Süneedrium meenutab kirjas Turmpile
et tema üllatav valimisvõit tuli tema toetuse eest Jeruusalemmale.
Ka Putinile meenutati 2012. a ametlikku visiiti Jeruusalemma
kus ta Nutumüüril palvetamas käis.
Toona öelnud Putin ühe ortodokside uudistelehe väitel
teda kõnetanud mehele,
et tuli palvetama just templi taastamise pärast.
Need olid meie tänased uudised. Shalom ja kohtumiseni!
Tõlge: Monika Jaaguri